คกก.สลากฯ เตรียมชงครม.แก้กม.ใน 1-2 เดือนเปิดช่องออกหวยออนไลน์
คกก.สลากฯ เตรียมชงครม.แก้กม.ใน 1-2 เดือนเปิดช่องออกหวยออนไลน์
25 พ.ค. 2559

 พล.ท.อภิรัชต์ คงสมพงษ์ ประธานกรรมการสลากกินแบ่งรัฐบาล เปิดเผยว่า ทางสำนักงานสลากฯ เตรียมเสนอให้กระทรวงการคลังพิจารณาและหารือกับคณะกรรมการกฤษฎีกาถึงการปรับปรุง พ.ร.บ.สำนักงานสลากกินแบ่งรัฐบาล พ.ศ.2517 ก่อนเสนอให้ที่ประชุมคณะรัฐมนตรี (ครม.) ภายใน 1-2 เดือน เพื่อเปิดช่องให้สามารถออกผลิตภัณฑ์สลากใหม่ๆ อาทิ การจำหน่ายสลากด้วยเครื่องอัตโนมัติ (หวยออนไลน์) สลากลอตโต้ และการจำหน่ายผ่านร้านสะดวกซื้อได้
นอกจากนี้ ในการแก้ไขพ.ร.บ.สลากฯ ได้กำหนดให้ผู้ที่ขายสลากฯ จะต้องมีใบอนุญาตในการขายสลาก ซึ่งหากไม่มีใบอนุญาต จะมีความผิดปรับไม่เกิน 1 หมื่นบาท หรือ จำคุกไม่เกิน 3 เดือน รวมทั้งแก้ไขเกี่ยวกับสัดส่วนเงินรายได้จากการจำหน่ายสลาก โดย 60% เป็นเงินรางวัล  23% เป็นรายได้แผ่นดิน และ 17% เป็นค่าใช้จ่ายในการบริหารงาน โดยยกเลิกกองทุนเพื่อพัฒนาสังคมที่รับส่วนแบ่ง 3% เพราะไม่มีความจำเป็น ซึ่งจะทำให้สำนักงานสลากจะมีเงินนำส่งคลังเพิ่มขึ้น จากปี 2559 ที่สำนักงานสลากมีรายได้นำส่งคลัง 2 หมื่นล้านบาท เพิ่มขึ้นจากปี 2558 ที่อยู่ที่ 1.4 หมื่นล้านบาท
ทั้งนี้ ที่ผ่านมา 1 ปี การแก้ไขปัญหาราคาสลากได้ดำเนินการรวม 3 ระยะ โดยในระยะที่ 1 และ 2 ได้ดำเนินการสำเร็จไปแล้ว ส่วนระยะที่ 3 ที่เน้นการแก้ปัญหาอย่างยั่งยืนและเป็นธรรม โดยระยะที่ 1 ได้มีการประกาศกำหนดราคาสลาก 80 บาท ทั่วประเทศ การยกเลิกรางวัลแจ๊คพอต เพื่อเป็นการกระจายการถูกรางวัลที่ 1 ให้ทั่วถึง ซึ่งจะช่วยแก้ปัญหาการรวมชุด ที่ลดการจำหน่ายสลากเกินราคา และยังเพิ่มการออกรางวัลเลขหน้า 3 ตัวเพื่อลดปัญหาเลขท้ายที่ไม่นิยมด้วย
ส่วนระยะที่ 2 เป็นการเพิ่มช่องทางการเข้าถึงสลากของผู้ค้ารายย่อย ด้วยการเปิดให้จองผ่านธนาคารกรุงไทย ทำให้ลดปัญหายี่ปั้วรวมสลากได้เป็นอย่างดี และการเพิ่มสลากจาก 37 ล้านฉบับคู่ เป็น 60 ล้านฉบับคู่ ที่สะท้อนปริมาณความต้องการสลากที่แท้จริงในตลาด
และปัจจุบันสำนักงานอยู่ระหว่างการดำเนินการในช่วงต้นของระยะที่ 3 เพื่อสร้างความเป็นธรรมและยั่งยืนในการจำหน่ายสลากในอนาคตแม้ว่าจะมีการเปลี่ยนคณะกรรมการชุดนี้แล้วก็ตาม          
 